Ondersoek ná polisiehelikopter by Durban neerstortDie vlieënier en sy bemanningslid was ongedeerd nadat die helikopter neergestort het. (Foto: Rescue Care-nooddiens) Twee vlieëniers is ongedeerd nadat die polisiehelikopter waarin hulle gevlieg het, vanoggend omstreeks 11:30 by die Virginia-lughawe in Durban neergestort het. Garrith Jamieson, woordvoerder van Rescue Care-nooddiens, het gesê die vlieënier en sy bemanningslid is op die toneel ondersoek, maar is nie beseer nie. TimesLive berig die vlieënier, verbonde aan die polisie se lugvleuel, was besig om opleiding te ondergaan toe die Squirrel-helikopter klaarblyklik krag verloor het toe die vlieënier wou gaan land. Die polisie en die burgerlugvaartowerheid ondersoek die voorval.